open-index/open-wikipedia-markdown huggingface dataset:
Armeense Sosialistiese Sowjetrepubliek

Die **Armeense Sosialistiese Sowjetrepubliek** (Armeens: Հայկական ՍովետականՍոցիալիստական Հանրապետություն, Haikakan Sowetakan Sotsialistakan Hanrapetoetjoen; Russies: Армянская Советская Социалистическая Республика, Armjanskaja Sowjetskaja Sotsialistitsjeskaja Respoeblika), ook bekend as die Armeense SSR, was die kleinste en - met sowat 90 persent Armeniërs in 1987 - etnies mees homogene van die republieke van die Sowjetunie. Dit het ontstaan toe die Kommunistiese Party van Armenië op 29 November 1920 beheer oor die land oorgeneem het. Later is die naam verander na die Armeense Sosialistiese Sowjetrepubliek.

Van 1828 tot met die Oktoberrewolusie in 1917 was Armenië deel van die destydse Russiese Ryk. Onder Sowjet-beheer is dit van ’n groot landbouland omskep in ’n belangrike nywerheidsentrum. Op 23 Augustus 1990 is dit hernoem tot die Republiek van Armenië, maar dit het deel van die Sowjetunie gebly tot met dié se verbrokkeling in 1991.

Naas sy etniese homogeniteit, wat ná die vlug van die meeste etniese Azerbeidjanners tussen 1988 en 1990 nog toegeneem het, het die Armeense SSR nog in twee belangrike opsigte van ander Sowjetrepublieke verskil. Kenmerkend was enersyds die hoë vlak van opleiding, wat ook in die Stalinistiese tydperk met sy suiwerings steeds gehandhaaf is, en die buite-proporsionele persentasie van Armeense geleerdes in die Sowjet-wetenskap, terwyl Armeniërs andersyds ook steeds noue bande met die Armeense diaspora in die buiteland gehandhaaf het sodat 'n bestendige toevloei van westerse literatuur en gedagtes van die Armeense SSR die mees kosmopolitiese en westers-gesinde Sowjetrepubliek gemaak het.

## Verwysings 
## Eksterne skakels 
*
Azerbeidjanse Sosialistiese Sowjetrepubliek

Die **Azerbeidjanse Sosialistiese Sowjetrepubliek** (Azerbeidjans: Azərbaycan Sovet Sosialist Respublikası; Russies: Азербайджанская Советская Социалистическая Республика, Azerbaidjanskaja Sowjetskaja Sotsialistitsjeskaja Respoeblika), ook bekend as die Azerbeidjanse SSR, was een van die republieke van die Sowjetunie. 

Die republiek is op 28 April 1920 gestig. Van 12 Maart 1922 tot 5 Desember 1936 was dit saam met die Armeense Sosialistiese Sowjetrepubliek en die Georgiese Sosialistiese Sowjetrepubliek deel van die Transkaukasiese SFSR – dié het in Desember 1922 deel geword van die pas gestigte Sowjetunie. Die TSFSR is in 1936 ontbind.

Op 19 November 1990 is die Azerbeidjanse SSR hernoem tot die Republiek van Azerbeidjan, wat deel gebly het van die Sowjetunie tot sy verbrokkeling in 1991.

## Omgewingsake 
Buite die groot olie- en nywerheidstede het Azerbeidjan tydens die Sowjet-Russiese heerskappy sy oorspronklike landboukarakter behou. Dikwels is na die land as 'n uitgestrekte vrugte- en groentetuin verwys. Die ander kant van die werklikheid is dat die landboupraktyke aan grootskaalse agrochemiese omgewingbesoedeling gekoppel was. Buiten Oesbekistan is geen ander Sowjetrepubliek op só 'n ongekende skaal deur pesdoders soos DDT vergiftig nie. 

Die toediening van insekdoders het in die Azerbeidjanse SSR rekordvlakke bereik: terwyl die gemiddeld vir die hele Sowjetunie tussen twee en vyf kilogram per hektaar beloop het, is op Azerbeidjanse katoenvelde en groenteplantasies 40 kilogram, en in wingerde selfs 183 kilogram per hektaar toegedien. Tagtig persent van die pesdoders was volgens internasionale standaarde skadelik vir die mens en die natuurlewe. DDT is nog tot in 1988 toegedien, alhoewel hierdie pesdoder reeds in 1970 deur die Wêreldgesondheidsorganisasie (WGO) verban is.

Wortels, kool, aartappels en uie was vanweë die hoë nitraatvlakke in plaaslike watervoorrade eintlik ongeskik vir menslike gebruik. Siektes soos anemie, asma, lewerskade of tuberkulose was wydverspreid onder die landelike bevolking.

## Verwysings 
## Eksterne skakels 
*
Hinderlaagbemarking

**Hinderlaagbemarking** of **strikbemarking** verwys na bemarking tydens 'n geleentheid, waar die geleentheid se borge nie vir die bemarking betaal word nie. Vir meeste groot geleenthede kry 'n enkele maatskappy alleenreg om as die eksklusiewe en amptelike borg in 'n sekere kategorie op te tree. Dit skep 'n probleem vir ander maatskappye wat dan ook probeer om hulle naam aan die geleentheid te koppel, sonder om vir die voorreg te betaal, en sonder om enige wette te oortree.

## Voorbeelde van hinderlaagbemarking 
'n Paar bekende voorbeelde van hinderlaagbemarking:
* Tydens die Olimpiese Somerspele 1984 borg Kodak die TV-uitsendings, maar Fujifilm is die amptelike borg.
* Tydens die Olimpiese Somerspele 2008 het miljoene mense oor die wêreld gesien hoe Li Ning die Olimpiese vlam aansteek en het gehoor dat hy 'n skoenwinkel met dieselfde naam besit, wat in direkte kompetisie met Adidas, die amptelike borg staan.
* Tydens die FIFA Sokker-Wêreldbekertoernooi in 2010 was Budweiserbier een van FIFA se borge, maar omdat hulle nie die moeite wou doen om hul geborgde bierprodukte na Suid-Afrika te stuur nie, word plaaslike Castle lager in ongemerkte blikkies by stadions verkoop.

## Bibliografie 
* Skildum-Reid, Kim. *Die Ambush Marketing Toolkit*, McGraw-Hill, September 2007. .

## Verwysings
TSV Eintracht Stadtallendorf

** TSV Eintracht Stadtallendorf ** is 'n sportklub uit Stadtallendorf in die deelstaat Hesse in Duitsland, veral bekend vir sy sokkerafdeling. Benewens sokker het die klub ook afdelings vir handbal, vlugbal, pluimbal, judo, gimnastiek, swem en atletiek.

Die klub is in 1920 as *FV Eintracht Allendorf* gestig. In 1956 is daar met *TSV Blau-Weiß Allendorf* saamgesmelt om *TSV Eintracht Stadtallendorf* te vorm.

Die klub se grootste presstasie was om promosie na die Oberliga Hessen te verkry in 2008.

## Onlangse ligaposisionering 
## Eksterne skakels 
* Amptelike klubwerf
Mohorovičić-diskontinuïteit

regs|duimnael|300px|Rotse wat in die Moho gevorm is, is hier op die oppervlak sigbaar in die Gros Morne Nasionale Park in  Newfoundland in Kanada
duimnael|Die letter A toon die ligging van die Mohorovičić-diskontinuïteit aan

Die **Mohorovičić-diskontinuïteit**, soms kortweg die **Moho** genoem, is die grens tussen die aarde se kors en die mantel. Die Moho vorm die skeiding tussen die oseaan- en kontinentale kors en die mantel. Dit lê meestal heeltemal in die litosfeer; slegs onder die midde-oseaanrif vorm die Moho ook die skeiding tussen die litosfeer en die astenosfeer. Die Mohorovičić-diskontinuïteit is vir die eerste keer geïdentifiseer deur 'n Kroatiese seismoloog. Ofioliete is dele van die oseaankors en moontlik ook mantelrots wat in die kontinentale kors  opgestoot is deur plaatbeweging.

Die Mohorovičić-diskontinuïteit is ongeveer 5&nbsp;km onder die oseaanbodem en 30 tot 50&nbsp;km onder tipiese kontinente. Dit is die diepste onder die Tibettaanse plato, waar dit ongeveer 75&nbsp;km onder die oppervlak lê.

Tydens die laat 1950's en 1960's is daar in die VSA 'n voorstel voorgelê om 'n gat deur die oseaanbodem te boor om hierdie laag te bereik. Die Mohole-projek het egter nooit voldoende ondersteuning geniet nie en is in 1967 deur die Amerikaanse Kongres gekanselleer.  Dit bly egter steeds 'n belangrike wetenskaplike doelwit. Die Sowjetunie het ook 'n poging aangewend om die laag te bereik en het oor 'n tydperk van 15 jaar tot op 'n diepte van 12&nbsp;260 meter geboor (die wêreld se diepste gat op daardie tydstip) voordat daar ook van die poging afgesien is.

Meer onlangs is 'n voorstel gemaak vir 'n onbemande, selfaangedrewe tuig vervaardig uit wolfram wat radiogeniese warmte sal gebruik om die aarde se dieptes te verken tot naby die Moho-diskontinuïteit asook die boonste deel van die aardmantel.

Die Moho-diskontinuïteit word in een van die boeke in die bekende Fritz Deelman-avontuurreeks van Leon Rousseau, *Fritz Deelman en die Woestynrowers*, genoem.

## Verwysings 
## Bronne
* 
* 
* 

## Eksterne skakels 
* 
*
Weergawenommer

'n **Weergawenommer** word gebruik om verskillende weergawes van dieselfde produk van mekaar te kan onderskei. Weergawenommers word dikwels saam met sagteware gebruik om aan te dui dat die sagteware uitgebrei (foute herstel en nuwe funksies bygevoeg) is.

## Sien ook 
* Weergawebeheerstelsel
Roebel

[duimnael|’n [Belarussiese 100&nbsp;000-roebelnoot wat in 2005 uitgereik is.]]

Die **roebel** (Russies: рубль, *roebl*) is ’n geldeenheid wat tans in Rusland, Belarus en Transnistrië gebruik word. Dit was ook van 1917 tot 1991 die geldeenheid van die Sowjetunie. Een roebel bestaan uit 100 kopeks.

duimnael|Ou Russiese roebeltekens uit manuskripte van die 17de eeu.
Op 1 Januarie 1998 is die roebel gedevalueer weens hiperinflasie. Die nuwe roebel was gelyk aan 1&nbsp;000 ou roebels. Die moderne roebel word uitgegee deur Rusland se Bank Rossii.

duimnael|’n Russiese 1 roebel, 1745.

## Waardes 
### Note 
* 10 roebel
* 50 roebel
* 100 roebel
* 500 roebel
* 1&nbsp;000 roebel
* 5&nbsp;000 roebel

duimnael|’n Russiese halwe roebel, 1705.

### Muntstukke 
* 1 kopek
* 2 kopek (USSR)
* 3 kopek (USSR)
* 5 kopek
* 10 kopek
* 15 kopek (USSR),
* 20 kopek (USSR)
* 50 kopek
* 1 roebel
* 2 roebel
* 5 roebel
* 10 roebel

duimnael|’n Russiese 1 roebel, 1723.

## Etimologie 
### Oorsprong 
Volgens een weergawe is die woord "roebel" afgelei van die Russiese werkwoord рубить (*roebit*) – om te kap. Die roebel was aanvanklik ’n stuk wat van ’n blok silwer afgekap is. ’n Ander, meer geloofwaardige weergawe is dat dit afgelei is van die selfstandige naamwoord рубец (*roebets*), dus die naat wat om die geldstuk oorgebly het nadat dit gemunt is: silwer is in twee stappe in die gietvorm gevoeg. Dus beteken roebel "’n gietvorm met ’n naat".

Die woord "kopek" (Russies: копейка, *kopjeika*) is afgelei van die Russiese woord копьё (kopjo), ’n spies. Die eerste kopeks, wat van 1535 af in Nowgorod en Pskof gemunt is, het ’n ruiter met ’n spies uitgebeeld. Van die 1540's af dra die ruiter ’n kroon, sonder twyfel ’n verwysing na Iwan die Verskriklike – hy was Rusland se eerste tsaar.

Rusland is die eerste land in die wêreld wat ’n desimale geldstelsel gehad het (1704) waar een roebel uit 100 kopeks bestaan het.

### Meervoude in Russies 
Die Russiese meervoude wat op die geld gesien kan word, wissel na gelang van die waarde in ooreenstemming met die grammatika. Die getalle 1, 21, 31, ens. word gevolg deur die nominatief-enkelvoud *рубль* en *копейка*. Die getalle 2-4, 22-24, 32-34, ens. word gevolg deur die genitief-enkelvoud *рубля* en *копейки*. Alle ander getalle word gevolg deur die genitief-meervoud *рублей* en *копеек*.

### Ander tale 
In verskeie tale van Rusland en die voormalige Sowjetunie het die geld se naam geen etimologiese verwantskap aan "roebel" nie. Veral in Turkse tale of tale wat deur hulle beïnvloed word, is die roebel dikwels (ook amptelik) bekend as **som** of **soem** (wat "suiwer" beteken) of **manat** (van die Russiese woord *moneta*, "muntstuk").

Die waarde van Sowjet-banknote is in die onderskeie tale van die 15 republieke van die Sowjetunie gedruk.

## Verwysings
Musina

:''Hierdie artikel handel oor 'n dorp in die noorde van Suid-Afrika. Vir die stad in Italië, sien Messina.''

**Musina** (voorheen **Messina**), is 'n dorp in die noorde van Suid-Afrika in die Limpopoprovinsie. Musina het 'n bevolking van sowat 43&nbsp;000 mense. Die N1 nasionale pad gaan deur Musina; noord na Beitbrug en suid na Louis Trichardt. Musina is die noordelikste dorp in Suid-Afrika en is 2 000&nbsp;km vanaf Kaapstad. 

## Vroeëre geskiedenis 
Daar is genoegsame aanduidings dat yster en koper reeds in prehistoriese tye hier gemyn is. Die eerste blanke prospekteerders en myners het baie tonnels, skagte en uitskothope gevind. Onlangs is yster ontgin deur mense wat as die Musina bekend geword het. In Venda beteken dit *die bederwer*. Die Musina het hul vroue al die werk laat doen. Hulle het skagte gegrawe met ystergrawe en die erts is met mandjies opgehys. Dit is fyngekap met hamers en in oonde gevoer wat toegerus was met blaasbalke. Gietstukke wat so gemaak is, is gebruik as geld of ruilmiddels. Koper is ook gebruik om kombuisgereedskap te maak. Dit is onbekend waarom die Musina die gebied verlaat, of uitgesterf het.

## Geskiedenis 
Na die Tweede Vryheidsoorlog het John Grenfell prospekteerwerk in die omgewing gedoen, nadat hy van die antieke myne te hore gekom het. Hy het 'n maatskappy gestig en later ontdek dat die plaas Berkenhead 'n berg van koper was. Die Messina Development Company is in 1905 gestig om sowel die myne as die dorp te ontwikkel. Die dorp is in 1915 geproklameer en het in 1968 'n munisipaliteit geword.

## Distrik 
Die distrik is ongeveer 6 000&nbsp;km2 groot. Sitrus, subtropiese vrugte en groente - langs die Limpoporivier - is van die belangrikste gewasse wat in die distrik verbou word. Veeboedery maak ook 'n groot bydrae. Die distrik is ook bekend vir sy kremetartbome met 'n kremetartreservaat van ongeveer 150&nbsp;km2 om die dorp verklaar. 'n Reuse kremetartboom op die plaas Nonsiang is ongeveer 26&nbsp;m hoog met 'n omtrek van 19&nbsp;m en is waarskynlik 4 500 jaar oud.

## Sien ook 
* Lys van dorpe in Suid-Afrika

## Bron 
* Op Pad in Suid-Afrika. B.P.J. Erasmus. 1995. 

## Verwysings
A Clockwork Orange

**A Clockwork Orange** kan na een van die volgende verwys:

* A Clockwork Orange (boek), roman deur Anthony Burgess.
* A Clockwork Orange (rolprent), film wat op die gelyknamige boek gebaseer is.
Pleknaamsveranderinge in Benin

duimnael|regs|260px|Ligging van Benin in Afrika.

Hier volg 'n lys van dorpe en stede in Benin waarvan die name verander is:

## Land 
* Dahomey → Benin (2022

## Stede 
* Glehue → Ajudá (1580) → Ouidah
* Kotonou → Cotonou
* Porto-Novo → Hogbonou of Adjacé (voorgestel)
Moldawiese Sosialistiese Sowjetrepubliek

Die **Moldawiese Sosialistiese Sowjetrepubliek** (Moldawies: Република Советикэ Сочиалистэ Молдовеняскэ, Republica Sovietică Socialistă Moldovenească; Russies: Молдавская Советская Социалистическая Республика, Moldafskaja Sowjetskaja Sotsialistitsjeskaja Respoeblika), ook bekend as Moldawië, was een van die republieke van die Sowjetunie.

Die Sowjetunie het die outonome Moldawiese OSSR op 12 Oktober 1924 gestig as deel van die Oekraïense Sosialistiese Sowjetrepubliek. Dit het op 28 Junie 1940 die Moldawiese SSR geword. In 1991 het Moldawië onafhanklik geword en sy naam verander na Moldowa. Die naam van die hoofstad is verander van Kisjinef na Chisinau.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Moldavian Soviet Socialist Republic*

## Eksterne skakels 
*
Alfred Nobel

**Alfred Bernhard Nobel** (geb. 21 Oktober 1833 in Stockholm, Swede – † 10 Desember, 1896, Sanremo, Italië) was 'n Sweedse chemikus, ingenieur, uitvinder, wapenvervaardiger en die uitvinder van dinamiet. Hy was die eienaar van Bofors, wat hy van ’n produsent van hoofsaaklik yster en staal tot 'n vername wapenvervaardiger uitgebou het. In sy testament het hy bepaal dat sy beduidende fortuin gebruik moes word om die Nobelpryse tot stand te bring. Die sintetiese element nobelium is ook na hom genoem.

## Biografie 
Nobel was die derde seun van Emmanuel Nobel (1801-1872) en Ahlsell Nobel (1805-1889). Sy vader het uit 'n baie arm boerefamilie gekom, maar deur harde werk as militêre ingenieur roem verwerf.

**Alfred Nobel** is op 21 Oktober 1833 gebore. In 1842 het hy en sy gesin na Sint Petersburg verhuis waar sy pa (die uitvinder van laaghout) 'n seemyn-fabriek gestig het. Alfred het daar chemie gestudeer onder leiding van prof. Nikolay Zinin. In 1859 is die bestuur van die fabriek aan die tweede seun, Ludvig Nobel (1831-1888), toevertrou wat dit baie uitgebrei het.

Alfred het met sy pa na Swede teruggekeer nadat die familiesaak bankrot gespeel het en hom aan die studie van plofstowwe gewy, veral die veilige vervaardiging van nitrogliserien (wat in 1847 deur Ascanio Sobrero uitgevind is, een van sy medestudente aan die Universiteit van Torino). Verskeie ontploffings het plaasgevind by die fabriek op die landgoed Heleneborg in Stockholm, Swede, wat aan die familie behoort het; een van die ontploffings, in 1864, het tot die dood van Alfred se jonger broer Emil en verskeie ander werkers gelei. 'n Maand later het Emmanuel Nobel 'n beroerte gekry en verlam geraak.

## Dinamiet 
Uiteindelik, in 1866-1867, het Alfred Nobel die probleem rakende die beveiliging van die plofstof opgelos. Aangesien nitrogliserien 'n hoogs onstabiele vloeistof is, het hy sekere absorberende materiaal daarby gevoeg en sodoende die veilige berging en vervoer daarvan moontlik gemaak. Om die mengsel te laat ontplof, het egter 'n spesiale slagdoppie vereis. Die nuwe vorm van nitrogliserien is dinamiet ('krag' in Grieks: *dynamis*) genoem.

## Nobelprys 
Die grondslag van die Nobelprys is in 1895 gelê toe Alfred Nobel sy testament geskryf en die meeste van sy besittings vir die stigting daarvan nagelaat het. Sedert 1901 het die prys mans en vroue vereer vir hul uitstaande bydraes tot die fisika, chemie, geneeskunde, literatuur en vir vredeswerk.

Die plofstof dinamiet het aan sy uitvinder 'n fortuin besorg. Deur die Nobelpryse wat toegeken moes word, onder meer vir die bevordering van vrede, het die man wat een van die dodelikste oorlogswapens uitgevind het, gehoop om 'n bydrae te lewer tot internasionale vrede en begrip.

Hoewel Nobel ongetroud gebly het, het sy biograwe aangedui dat hy in sy lewe minstens drie liefdesverhoudings gehad het.

## Sien ook 
* Nobelprys
* Nobelprys vir Chemie
* Nobelprys vir fisika
* Nobelprys vir Fisiologie of Geneeskunde
* Nobelprys vir Letterkunde
* Nobelprys vir Vrede
* Nobelium

## Bron 
* KENNIS,  vol 7, 1980, bl. 1278,
Microsoft Office

**Microsoft Office** is Microsoft se kantoorpakket wat uit Microsoft Word vir die MS-DOS-bedryfstelsel ontstaan het. Die eerste weergawe van Microsoft Office is in 1989 vir die Apple Macintosh vrygestel. Tans word slegs die Windows- en Mac OS-bedryfstelsels ondersteun.

## Komponente 
Microsoft Office bestaan uit onder meer die volgende komponente:
* Microsoft Word, 'n teksverwerkingsprogram
* Microsoft Excel, 'n sigblad
* Microsoft Powerpoint, 'n voorleggingsprogram
* Microsoft Outlook, 'n e-poskliënt en kalenderprogram
* Microsoft Access, 'n grafiese databasisbestuurstelsel gebaseer op die *Microsoft Jet Database Engine*

## Weergawegeskiedenis 
### Vir Windows 
### Vir Macintosh 
## Sien ook 
* LibreOffice, 'n vrye, oopbron kantoorpakket.
Debian

**Debian** is 'n Linux-verspreiding wat sedert die eerste weergawe in 1993 streng by die ideale van die Vrye Sagteware-beweging gehou het. Debian is ook veral bekend vir sy APT (*Advanced Packaging Tool*) pakketbestuurstelsel, wat hoog aangeskrewe is as 'n manier om sagteware moeiteloos te installeer, op te dateer of te verwyder. Debian is ook bekend vir die groot hoeveelheid sagteware wat in sy pakketstoor en distrubusiemedia beskikbaar is.

Die Debian *stabiele* stelsel is die gewildste uitgawe vir persoonlike rekenaars en netwerke, en word as basis gebruik vir baie ander verspreidings.

Die Debian projek is deur Ian Murdock begin op 16 Augustus 1993. Debian 0.01 is op 15 September 1993 vrygestel en die eerste stabiele weergawe, 1.1,  op 17 Junie 1996.

Heelwat ander Linux-verspreidings, soos Ubuntu Linux, is op Debian gebaseer en maak gebruik van Debian-pakkette.

Stabiele weergawes van Debian word ongeveer elke 2 jaar vrygestel. Dit ontvang amptelike ondersteuning vir ongeveer 3 jaar, met opdaterings. Debian het ook sy langtermynondersteuningprojek sedert Debian 6 (Debian Squeeze) begin. Vir elke Debian-uitgawe ontvang dit twee jaar se ekstra sekuriteitsopdaterings. Elke Debian-uitgawe ontvang 5 jaar se sekuriteitsondersteuning.

## Verwysings 
## Eksterne skakels 
*
Pleknaamsveranderinge in Senegal

duimnael|regs|260px|Ligging van Senegal in Afrika.

Hier volg 'n lys van dorpe en stede in Senegal waarvan die name verander is:

*Cheguei e choram → Ziguinchor (*Cheguei e choram* was nie die amptelik naam nie)
*Tëngéej → Rio Fresco → Rufisque
Kazachstanse Sosialistiese Sowjetrepubliek

Die **Kazachstanse Sosialistiese Sowjetrepubliek** (Kazachs: Қазақ Кеңестік Социалистік Республикасы; Russies: Казахская Советская Социалистическая Республика, Kazachskaja Sowetskaja Sotsialistitsjeskaja Respoeblika), ook bekend as die Kazachstanse SSR, was een van die republieke van die Sowjetunie.

Met sy 2&nbsp;717&nbsp;300 vierkante kilometer was dit die tweede grootste republiek van die USSR (ná Rusland). Die hoofstad was Alma-Ata (vandag bekend as Almaty). Die Kazachs is ’n Turkiessprekende, voorheen nomadiese volk. Die Sowjet-lanseerterrein, nou bekend as Baikonoer, was in Tjoeratam in dié republiek. Personeellede het in die geheime dorp Leninsk gewoon.

Kazachstan is gestig op 26 Augustus 1920 toe die noordelike, Kazachse deel van Turkmenistan van die res van laasgenoemde republiek afgeskei is. Dit het aanvanklik bekend gestaan as die **Kirgisiese** Outonome Sosialistiese Sowjetrepubliek. In 1925 is dit hernoem tot die **Kazachstanse** Outonome Sosialistiese Sowjetrepubliek. Voor 1925 het die Russe die Kazachse volk die Kirgisiërs genoem en die huidige Kirgisiërs die Kara-Kirgisiërs (swart Kirgisiërs).

In 1926 is die naam Kirgisiese Outonome Sosialistiese Sowjetrepubliek oorgedra aan die Kara-Kirgisiese Outonome Oblast, wat in 1924 gestig is. Laasgenoemde het later die Kirgisiese Sosialistiese Sowjetrepubliek geword.

In 1990 het Kazachstan sy soewereiniteit binne die Sowjetunie verklaar en in Augustus 1991 sy onafhanklikheid.

## Sien ook 
* Kazachstan
* Sowjetunie
* Kirgisiese Sosialistiese Sowjetrepubliek

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Kazachse Socialistische Sovjetrepubliek*

## Eksterne skakels 
*
Estniese Sosialistiese Sowjetrepubliek

Die **Estniese Sosialistiese Sowjetrepubliek** (Estnies: Eesti Nõukogude Sotsialistlik Vabariik; Russies: Эстонская Советская Социалистическая Республика, Estonskaja Sowetskaja Sotsialistitsjeskaja Respoeblika), ook bekend as die Estniese SSR, was een van die republieke van die Sowjetunie. Dit het bestaan van 1940 tot 1941 en weer van 1944 tot 1991. Tussen 1941 en 1944 is die land deur Nazi-Duitsland beset.

In die Sowjettyd is Estland aggressief gerussifiseer en vandag woon daar ’n groot Russiese minderheidsgroep in die land. Op 8 Mei 1990 is dit hernoem tot die Republiek van Estland. Dié land, sowel as Litaue en Letland, het de facto opgehou om deel van die Sowjetunie te wees vier maande voor die Sowjetunie op (20 Augustus 1991) ontbind het. Die Estniese parlement het die land se onafhanklikheid op 20 Augustus 1991 verklaar sonder om amptelik uit die Sowjetunie uit te tree aangesien die besetting en anneksasie van Estland deur die Sowjetunie volgens die volkereg onwettig was. Op 6 September het die Sowjetunie die onafhanklikheid van die drie Baltiese state amptelik erken.

## Sien ook 
* Estland
* Sowjetunie

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Estse Socialistische Sovjetrepubliek*
Litause Sosialistiese Sowjetrepubliek

Die **Litause Sosialistiese Sowjetrepubliek** (Litaus: Lietuvos Tarybų Socialistinė Respublika; Russies: Литовская Советская Социалистическая Республика, Litofskaja Sowetskaja Sotsialistitsjeskaja Respoeblika), ook bekend as die Litause SSR, was een van die republieke van die Sowjetunie.

In Junie 1940 het die Rooi Leër die onafhanklike Litaue beset en in Augustus 1940 het dit die Litause SSR geword. Van 1941 tot 1944 is Litaue deur Nazi-Duitsland beset, maar dit is daarna deur die Sowjetunie herower.

Op 11 Maart 1990 het die land sy onafhanklikheid verklaar, maar dit is eers op 6 September 1991 deur die Sowjetunie erken, saam met dié van Estland en Letland. Op 31 Augustus 1993 het die laaste Russiese troepe die land verlaat.

## Voorsitters van die Ministerraad (1940/44 – 1990) 
## Sien ook 
* Litaue
* Sowjetunie

## Verwysings 
## Notas 
: *Hierdie artikel is merendeels vertaal vanaf die Nederlandse Wikipedia-artikel :nl:Litouwse Socialistische Sovjetrepubliek*
Oezbekistanse Sosialistiese Sowjetrepubliek

Die **Oezbekistanse Sosialistiese Sowjetrepubliek** (Oezbekies: Ўзбекистон Совет Социалистик Республикаси, Ozbekiston Sovet Sotsialistik Respublikasi; Russies: Узбекская Советская Социалистическая Республика, Oezbekskaja Sowetskaja Sotsialistitsjeskaja Respoeblika), ook bekend as die Oezbekistanse SSR, Oezbekistan of Oesbekistan, was een van die republieke van die Sowjetunie.

Die Oezbekistanse Sosialistiese Sowjetrepubliek het op 27 Oktober 1924 tot stand gekom. Die Tadjikistanse OSSR het ook eers deel van Oezbekistan uitgemaak – tot dit in 1929 die Tadjikistanse Sosialistiese Sowjetrepubliek geword het. ’n Jaar later is Oezbekistan se hoofstad van Samarkand na Tasjkent geskuif. Waarskynlik in ’n poging om die Kazachstanse Sosialistiese Sowjetrepubliek te verswak, is die Karakalpakse OSSR in 1936 van dié gebied geskei en deel van Oezbekistan gemaak. Ná die Tweede Wêreldoorlog is nog verskeie gebiede tussen die twee republieke rondgeskuif.

Op 1 September 1991 is die Oezbekistanse SSR hernoem tot die Republiek van Oezbekistan, maar dit het amptelik deel van die Sowjetunie gebly tot op 26 Desember 1991.

## Sien ook 
* Oezbekistan
* Sowjetunie
* Tadjikistanse Sosialistiese Sowjetrepubliek

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Uzbek Soviet Socialist Republic*
IMEI

duimnael|regs|200px|'n IMEI-nommer op 'n GSM-selfoon se skerm.

**IMEI** (Engels vir **International Mobile Equipment Identity**) is 'n getal wat 'n GSM-toestel identifiseer. Dit kan gebruik word om die toestel te  blokkeer na verlies of diefstal. Die operateur het ook die nommer nodig om die selfoon op die netwerk te aktiveer.

Die IMEI-nommer kan opgeroep word deur ***#06#** op die selfoon in te sleutel, waarna die 16-syfer IMEI-nommer op die skerm vertoon sal word.

## Indeling 
### Tot en met 1 Januarie 2003 
* Die eerste ses syfers vorm die *Type Approval Code* (TAC). Die eerste twee syfers van die TAC id die landkode van die land wat die toestel toelaat. Die volgende vier syfers van die TAC gee die toelatingskode.
* Die daaropvolgende twee syfers vorm die *Final Assembly Code* (FAC) wat die fabrikaat van die toestel aandui.
* Die volgende ses syfers vorm die SNR, die eintlike serienommer.
* Die laaste syfer (CD, Check Digit) is 'n kontrolesom. In Pase 1-toestelle is hierdie *0*, vanaf Pase 2 word die CD gebruik.
* Sommige toestelle, soos op die beeld, gee na die kontrolesom nog 'n tweesyfer *Software Version Number* (SVN) wat die sagtewareweergawe aandui. Die kombinasie van IMEI plus SVN word die **International Mobile Station Equipment Identity and Sagteware Version Number** (IMEISV) genoem.

### Vanaf 1 Januarie 2003 
Soos hierbo, maar die *FAC* het 'n waarde van *00*.

### Vanaf 1 April 2004 
Die *FAC* het verval; die *TAC* word uitgebrei tot 8 syfers.

## Eksterne skakels 
* IMEI nommer analise
* Vir inligting oor die selfoon IMEI-nommer
Spreekwoord

'n **Spreekwoord** is 'n kort, kernagtige gesegde, waarin 'n algemene waarheid of wyse les uitgedruk is.

## Voorbeelde 
Enkele voorbeelde van Afrikaanse spreekwoorde:

* *Elke hond kry sy dag.*

## Sien ook 
* Idioom

## Verwysings 
## Eksterne skakels 
Die eksterne skakels hieronder bevat versamelings Afrikaanse spreekwoorde:
* Spreekwoorde by Wordpress
* Spreekwoorde by Wikiquote
Port Louis

**Port Louis** is die hoofstad, grootste stad en grootste hawe in die eilande-nasie van Mauritius. Dit is geleë in die Port Louis-distrik, en die westelike deel lê ook in die Rivière Noire-distrik. Dit is die hoofstad van Mauritius en word geadministreer deur die Munisipale Stadsraad van Port Louis. 

duimnael|links|Die skip "Le Costa Mediterranea" in die hawe van Port Louis, 29 Februarie 2020
Die stad is die land se ekonomiese, kulturele en politieke sentrum. Volgens Statistiek Mauritius se sensus in 2012 het die bevolking 148&nbsp;001 getel.

Port Louis is die tuiste van die grootste hawe van die land, wat die enigste amptelike hawe vir in- en uitgang is vir seevaartuie in Mauritius. Skepe moet goedkeuring verkry vir toegang tot die hawe voordat hulle enige ander ankerplek in die eilandnasie besoek.

## Verwysings
Self-georganiseerde kritikaliteit

In fisika is **self-georganiseerde kritikaliteit** (SGK) 'n eienskap van dinamiese stelsels, of klasse van dinamiese stelsels, wat 'n kritiese punt as 'n aantrekker het. Hulle grootskaalse gedrag wys die karaktertrekke van fase-oorgange, soos waar 'n vloeistof in 'n gas in verander, maar waar die stelsel self neig na die regte toestand vir só 'n oorgang (dus *self-georganiseerd*). Die verskynsel was eerste geïdentifiseer deur Per Bak, Chao Tang en Kurt Wiesenfeld in 1987, en get intussen aandag getrek in 'n menigde velde, vanaf die fisika van die aardkors en sterre deur ekologie en evolusionêre biologie to by ekonomie en sosiologie.

Die interessante eienskap van stelsels met SGK is dat hulle hul kritiese punte, waar daar baie vinnig 'n grootskaalse verandering binne die sisteem plaasvind, kan behaal sonder dat die parameters van die stelsel presies gestel word. Bak, Tang en Wiesenfeld se voorbeeld is 'n hope sand waar elke grein sand oodeenvoudig bly waar dit geplaas word, totdat die helling van die hoop te steil by 'n sekere punt word, waarna die hoop by daardie punt ineenstort. Die effek hiervan is dat die hoop neig na 'n sekere helling, gee nie om hoe hoog dit is nie, en so 'n reëlmatige koniese vorm behaal. In die voorbeeld vind die ineenstortings plaas om die kritiese punte, en die hoop organiseer homself in 'n keël in.

Omdat stelsels met SGK sonder uitsonderlike omstandighede interessante strukture kan bereik, word hul entoesiasties bestudeer as 'n geloofwaardige oorsprong van komplekse strukture in die natuur.

## Verwysings 
* 

* 

* 

* 

* 

* 

* 

* 

* 

* 
* {{cite journal
      | author = A. N. Sekar Iyengar
      | year = 2007
      | title = Realization of {SOC} behavior in a dc glow discharge plasma
      | journal = Physics Letters A
      | volume = 360
      | pages = 717&ndash;721
       }}
   
*Self-organized criticality on arxiv.org
Kabelstutbrug

duimnael|300px|'n Kabelstutbrug (harp-ontwerp)
'n **Kabelstutbrug** of **kabelbrug** is 'n brug wat bestaan uit een of meer kolomme (ook genoem torings) met kabels daaraan verbind om die dek van die brug te ondersteun.

Daar bestaan twee hoofsoorte kabelstutbrûe:

* Die **harp-ontwerp** waar die kabels byna parallel geheg word deur die kabels op verskeie punte op die toring vas te heg sodat die hoogte van die hegpunt bykans dieselfde is as die afstand van die toring tot by die hegpunt aan die dek.
* Die **waaier-ontwerp** waar al die kabels bo-oor die toring gespan word.

Die kabelstut-ontwerp is die optimum vir 'n bruglengte tussen dié van 'n kantelbrug en 'n hangbrug. Vir hierdie bruglengte sou 'n hangbrug veel meer kabel vereis het, terwyl 'n kantelbrug baie meer materiaal sou vereis wat dit 'n beduidend swaarder brug sou maak.  Daar mag egter uitsonderings wees na gelang van die spesifieke omstandighede.

## Ontwikkelingsgeskiedenis 
Kabelstutbrûe kan teruggespoor word tot die ontwerp van 'n houtbrug in 1784 deur 'n duitse timmerman C.T. Loescher. Baie vroeë hangbrûe het bestaan uit 'n mengsel van 'n hangbrug en 'n kabelstutontwerp, insluitende die voetbrug by Dryburgh Abdy van 1817 en die latere Albert Bridge in Londen (1872) asook die Brooklyn-brug (1883). Hul ontwerpers het agtergekom dat die kombinasie van die twee ontwerpe 'n stewiger brug tot gevolg gehad het. 'n Merkwaardige voorbeeld van so 'n brug is die Niagara Falls-hangbrug waar die ontwerper John Roebling voordeel uit hierdie eienskap getrek het om die vervorming van die brug as gevolg van swaar spoorladings te verminder.

Die vroegste voorbeeld van 'n kabelstutbrug in die VSA is die E.E. Runyon se ysterbrug met 'n houtdek in Bluff Dale, Texas (1890).  In die twintigste eeu bestaan ook vroeë voorbeelde van kabelstutbrûe soos onder andere A. Gisclard se ongewone Cassagnes-brug (1899) en G. Leinekugel le Coq se brug te Lezardrieux in Bretagne, Frankryk (1924).  Eduardo Torroja het ook 'n kabelstutbrug te Tempul, Spanje gebou in 1926.

## Verwysings
SV Mettlach

** SV Mettlach ** is 'n sokkerklub uit Mettlach in die deelstaat Saarland in Duitsland.

Die klub het sy oorsprong by die gimnastiekklub *Turnverein Mettlach*, wat in 1885 gestig is. Die klub het in 1920 'n sokkerafdeling gekry. In 1923 het die sokkerafdeling onafhanklik geword as *Sportverein 1920 Mettlach*. Na die Tweede Wêreldoorlog is alle sportklubs in Mettlach saamgesnoer met die stigting van *Spielvereinigung Mettlach* op 12 Mei 1946. Die huidige klub het weer in 1950 onafhanklik geword met die tradisionele (huidige) benaming.

Die klub het in 1984 en 1993 die eerste rondte van die DFB-Pokal gehaal.

## Onlangse ligaposisionering 
## Verwysings 
* Grüne, Hardy (2001). *Vereinslexikon*. Kassel: AGON Sportverlag 

## Eksterne skakels 
* Amptelike klubwerf
Pleknaamsveranderinge in Ghana

duimnael|regs|260px|Ligging van Ghana in Afrika.

Hier volg 'n lys van plekke in Ghana waarvan die name verander is:

*Christianborg → Osu Castle
*Fort Amsterdam → Fort York (1645) → Fort Amsterdam (1665) → Fort Kormantin
*Fort Dorothea → Akwida
*Gross-Friedrichsburg (Fort Friedrichsburg) → Fort Hollandia (1725) → Pokesu
*Fort William → Fort Charles
Fluoridering

duimnael|Die byvoeging van fluoorsoute het geen invloed op die voorkoms, smaak en reuk van drinkwater nie

**Fluoridering** of **fluoridasie** is die byvoeging van fluoried (fluoorsoute) by drinkwater, kos (soos byvoorbeeld tafelsout en melk) en kosmetika soos tandepasta om tandbederf te help voorkom. Fluoor is 'n spoorelement in grond, water en groente, maar word – anders as byvoorbeeld yster, sink en jodium – nie onder die noodsaaklike spoorelemente vir die menslike liggaam gereken nie, al is fluoried, 'n fluoorverbinding, een van die normale bestanddele van beenweefsel, waaronder ook tande. Daar kan dus nouliks sprake wees van 'n fluoriedtekort in die menslike liggaam. Dit is ook nie 'n fluoriedtekort wat tandbederf veroorsaak nie, maar eerder 'n ongebalanseerde dieet en swak tandesorg en mondhigiëne. 'n Tekort aan fluoried word ewemin as die oorsaak van osteoporose aangevoer.

Volgens die Suid-Afrikaanse Tandheelkundige Vereniging is die fluoridering van drinkwater deur die owerhede die doeltreffendste en goedkoopste manier om tandbederf in 'n gemeenskap te verminder. So is selfs basiese gesondheidsorg soos die gebruik van fluoriedtandepasta moontlik buite die bereik van arm huishoudings. Om fluoried by die watervoorraad te voeg kos minder as R1 per kop per jaar. Dit is omstrede, om verskeie redes insluitende:
* Dit word as gedwonge massamedikasie, en dus as oneties beskou.
* Fluoried is giftig en vroeër as doeltreffende rotgif en as bestanddeel van plaagdoders ingespan. Die persentasie fluoried in drinkwater is te laag om ernstige gesondheidsgevare in te hou, maar teenstanders van fluoridering hou nie van die idee nie, want fluoridering word van 'n rol in verskeie kwale verdink.
* Die wetenskaplike getuienis dat fluoridering van drinkwater tandbederf noemenswaardig verminder word betwis, want tandbederf het ewe veel verminder in lande wat nie fluoridering toepas nie. Die verlaging word dus aan beter dieet, en die fluoried in tandepasta toegeskryf.
* Fluoried hoef nie ingesluk te word om effektief te wees nie.
* In Suid-Afrika is geargumenteer dat indien die geld wat aan fluoridering spandeer word, eerder aan die uitbreiding van lopende water aan meer huishoudings spandeer sou word, dit 'n veel beter besteding van fondse sal wees, aangesien die gesondheidsvoordele van lopende water onbetwisbaar is.

## Verwysings 
## Eksterne skakels 
*  Fluoridering  by die DMOZ
*  Fluoried-tameletjie
*  Waarom ek tans amptelik teen fluoridering van drinkwater gekant is
Tadjikistanse Sosialistiese Sowjetrepubliek

Die **Tadjikistanse Sosialistiese Sowjetrepubliek** (Tadjikistans: Respublikai Sovetii Sotsialistii Tocikiston; Russies: Tadzhikskaya Советская Социалистическая Республика, Tadjikskaja Sowetskaja Sotsialistitsjeskaja Respoeblika), ook bekend as die Tadjikistanse SSR, was een van die republieke van die Sowjetunie.

Tadjikistan is gestig op 14 Oktober 1924, aanvanklik as ’n outonome sosialistiese Sowjetrepubliek binne die Oezbekistanse SSR. Dit het op 5 Desember 1929 ’n aparte republiek van die USSR geword. Die deel wat vandag Noord-Tadjikistan is, is toe by die republiek gevoeg. Selfs met dié bykomende grondgebied was Tadjikistan steeds die kleinste Sentraal-Asiatiese republiek.

Op 9 September 1991 het die land hom onafhanklik verklaar en is dit hernoem tot die Republiek van Tadjikistan.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Tajik Soviet Socialist Republic*

## Sien ook 
* Tadjikistan
* Sowjetunie
San Jose

**San Jose** of **San José** is (of was) die naam van 'n aantal stede en dorpe: 

* San José, Costa Rica, die hoofstad van Costa Rica.
* San Jose, Kalifornië, 'n stad in Kalifornië, Verenigde State van Amerika.
Depressie

Depressie kan verwys na:

* 'n Algemene depressiewe toestand.
* Kliniese depressie, 'n geestesteuring.
* "Maniese depressie", nou bekend as bipolêre gemoedsteuring.
* Ekonomiese depressie: 'n Langdurige afswaai in die ekonomie van 'n land.
* Geografiese verskynsel: versonke grond.
Ekonomiese depressie

'n Ekonomiese depressie is 'n langdurige resessie, oftewel 'n erge afswaai in die ekonomiese groei (en konjunktuurfase) van 'n land. Dit word gekenmerk deur hoë werkloosheid, geringe ekonomiese bedrywighede en 'n versigtige bestedigingsneiging onder verbruikers. In die geval van 'n depressie is die effektiewe vraag kleiner as die normale kapasiteitsbenutting van produsente.

Bekende depressies is die Paniek van 1837, die Groot Depressie (1873–1896) ten tyde van die tweede industriële revolusie en die meer bekende Groot Depressie (jare 1930), die hewigste van die drie.

## Sien ook 
* Resessie
Frank Rautenbach

**Francois (Frank) Rautenbach** (12 Mei 1972, Oos-Londen, Suid-Afrika -) is 'n Suid-Afrikaanse akteur.

## Filmografie 
Rautenbach speel die hoofrol in die volgende rolprente:
* *Hansie (rolprent)* (2008) as Hansie Cronjé
* *Faith Like Potatoes* (2006) as Angus Buchan

Rautenbach het ook die rol van Tiaan Terreblanche in 7de Laan (2000) vertolk.

## Eksterne skakels 
*
Robert Lombard

**Robert Lombard** (18 Oktober 1895 - 31 Julie 1972) was 'n Apostel in die Ou Apostoliese Kerk (OAK), en stigter van die Hervormde Ou Apostoliese Kerk.

Op 11 Mei 1958 word hy deur Apostel W. Campbell as Apostel in die Ou Apostoliese Kerk verordineer. Hy was tot en met die laat 1960's vir die Kleurlinggemeenskappe van die OAK in die Kaap verantwoordelik, totdat sy gesondheid agteruit gegaan het.

In Januarie 1972 ontvang Lombard 'n openbaring dat hy sy mense moet verlos. Hy kom in opstand met die ander Apostels van die OAK en word van sy amp onthef. Daarna het Lombard en twee Opsieners die Non-White Old Apostolic Church gestig; die naam is later na die Reformed Old Apostolic Church verander. In Afrikaans staan dit as die Hervormde Ou Apostoliese Kerk bekend.

Hy wys Adolf Neethling in Januarie 1972 as sy opvolger aan.

## Verwysings 
* The Old Apostolic Church of Africa: Western Cape. (Fotoblad)
* Old Apostolic Church of South Africa v Non-White Old Apostolic Church of Africa 1975 (2) SA 684 (C) at 687
Kredietkrisis

'n **Kredietkrisis** is wanneer banke drasties minder lenings toestaan as gewoonlik.  Dit geld vir alle soorte lenings, insluitende:

* Bank-tot-bank lenings: Banke staan lenings aan mekaar toe - wanneer 'n bank heelwat geld uitgeleen het, moet hy by ander banke geld leen om nog meer lenings te kan toestaan, of om aan wetlike vereistes van minimum beskikbare fondse na te kom.
* Lenings aan maatskappye: Hierdie lenings is nodig om dit vir maatskappye moontlik te maak om uit te brei, en dus vir die ekonomie om te groei.
* Lenings aan individue, byvoorbeeld huis- en motorlenings.

Ten tye van 'n kredietkrisis is daar 'n algemene gebrek aan vertroue.  Banke het nie genoeg vertroue om geld aan mekaar te leen nie, want hulle vermoed die ander bank kan dalk bankrot speel. Dit veroorsaak 'n verlaging van likiditeit, en word verder vererger deurdat mense en instellings met spaargeld geneig is om hul geld uit banke te onttrek, wat weer lei tot verdere verlies aan vertroue in banke.

Die gebrek aan vertroue en likiditeit beïnvloed ook maatskappy- en individuele leners, en veel minder lenings as gewoonlik word toegestaan.  Die gebrek aan krediet rem ekonomiese groei, en lei tot minstens 'n resessie, en heel moontlik 'n depressie.

## Moontlike oorsake 
* Die grootskaalse toestaan van hoërisiko lenings aan mense en instansies wat moontlik nie sal kan betaal nie, veral as die ekonomie in resessie gaan.
* Die herverkoop van hoerisiko lenings aan ander banke (wat nie na behore nagaan hoe hoog die risiko van die lening is nie).
* Roekelose wanbestuur van banke, onder meer deur bonusskemas wat aan bankiers groot belonings betaal vir bank-tot-bank transaksies waarvan die ware gevolge eers later duidelik word.
* Gebrek aan regulasie van die banksektor, of die onvermoë van reguleerders om by te hou met die ingewikkelde aard, veranderende tegnologie en toenemend globale aard van bank-tot-bank transaksies.
* Die algemene bewuswording dat daar meer krediet toegestaan is as wat goed is, en dat die land en sy inwoners kollektief oor 'n lang tyd bo hul vermoë geleef het, en dat die totale waarde van die land se ekonomie te laag is in verhouding met sy totale skuld.  Hierdie besef veroorsaak dat skuldeisers minder geneig raak om nog meer geld uit te leen.
ASV Durlach

[duimnael|regs| *Turmbergstadion Liebensteinstraße*, [Karlsruhe]]

**ASV Durlach** is 'n sportklub uit Karlsruhe in die deelstaat Baden-Württemberg in Duitsland, veral bekend vir sy sokkerafdeling. *Durlach* is 'n stadswyk van Karlsruhe. Benewens sokker, het die klub ook onder meer 'n dames-gimnastiekafdeling.

Die klub is op 14 Mei 1902 gestig as *Fußball Club Germania Durlach*. Gedurende die Tweede Wêreldoorlog het die klub tydelik met Fußball Club Phönix Karlsruhe saamgesmelt en vanaf 1943 tot 1945 gespeel as *Kriegspielgemainschaft Karlsruhe*. Na die oorlog is die klub op 1 Junie 1946 as 'n samevoeging met die lede van die ontbinde klubs *VfR Durlach*, *Turnerschaft Durlach* en *TG Durlach* met die huidige naam herstig. In 1947 het *Tennisclub Durlach* ook by hulle aangesluit.

Die klub se grootste prestasie was om tussen 1951 en 1955 op die tweede vlak van die Duitse sokkerstruktuur te speel in die *2. Liga-Süd*. Die klub het in 2008 die eerste rondte van die DFB-pokal gehaal, maar is met 1-2 deur DSC Arminia Bielefeld uitgeskakel.

## Onlangse ligaposisionering 
## Verwysings 
* Grüne, Hardy (2001). *Vereinslexikon*. Kassel: AGON Sportverlag 

## Eksterne skakels 
* Amptelike klubwerf
David Oistrakh

**David Fyodorovich Oistrakh** (Russies: Давид Фёдорович Ойстрах; Dawid Fjodorowitsj Oistrach),  – 24 Oktober 1974, was ’n Sowjetse vioolspeler en -virtuoos van Joodse afkoms. Sy opnames en uitvoerings van Dmitri Sjostakowitsj se concerto's is veral bekend, maar hy het ook klassieke concerto's uitgevoer. Hy het saam met orkeste in Rusland, Europa en die Verenigde State van Amerika gespeel.

## Lewe 
Oistrakh is in die stad Odessa aan die Swartsee gebore – sy pa was Fishl Oistrakh en sy ma Beyle (gebore Stepanovsky). Hy het op vyfjarige ouderdom viool en altviool begin bestudeer. Op ses het hy sy debuut in Odessa gemaak en in 1923 ingeskryf by die Odessa-konservatorium, waar hy tot in 1926 studeer het. Hy het in 1927 as solis opgetree in Kiëf, waar hy die Aleksander Glazoenof-vioolconcerto gespeel het – en dit het gelei tot ’n uitnodiging om die volgende jaar die Tsjaikofski-vioolconcerto in Leningrad uit te voer saam met die stad se filharmoniese orkes.

In dieselfde jaar het hy na Moskou verhuis, waar hy sy vrou, Tamara Rotarewa, ’n pianis, ontmoet het. Hulle is ’n jaar later getroud. Van 1934 af het hy aan die Moskouse Konservatorium klasgegee, waar hy in 1939 ’n professor geword het.

## Internasionale roem 
Oistrakh het internasionaal bekend geword nadat hy verskeie nasionale en internasionale kompetisies gewen het. Tydens die Tweede Wêreldoorlog het in die Sowjetunie opgetree. In 1942 het hy die Stalin-prys gewen. Toe Nazi-Duitsland die Sowjetunie binneval, het hy na die voorste linies gegaan en onder uiters moeilike omstandighede vir die soldate en fabriekswerkers gespeel. Sy dapperste daad was om in die winter van 1942 Tsjaikofski se vioolconcerto tot aan die einde uit te voer tydens die Slag van Stalingrad terwyl die Duitse lugmag Stalingrad gebombardeer het.

Ná die oorlog is Oistrakh toegelaat om te reis. In 1949 het hy sy eerste concert in die Weste uitgevoer – in Helsinki. In 1951 het hy in Florence opgetree, in 1952 in Oos-Duitsland, in 1953 in Frankryk, in 1954 in Brittanje en eindelik, in 1955, is hy toegelaat om in die VSA te toer. Teen 1959 het hy ’n tweede loopbaan as dirigent begin vestig en in 1960 het hy die Lenin-prys gewen.

Teen sy sestigste verjaarsdag in 1968 is hy beskou as een van die grootste violiste van sy tyd. In 1964 het hy ’n hartaanval gehad en in 1974 is hy ná ’n tweede hartaanval oorlede.

## Verwysings 
## Notas 
## Eksterne skakels 
* ’n Portretstudie (in Russies)
* Diskografie
Kraal

duimnael|links|'n Veekraal in Suid-Afrika.

'n **Kraal** is 'n tradisionele Afrika- of ook enige inboorlingstamdorp wat uit hutte bestaan. Dit kan egter ook na enige omheinde gebied waarin vee bymekaargebring word verwys.

## Oorsprong van woord 
duimnael|300px|'n Olifantkraal in Asië in die 19de eeu.

Die woord **kraal** word algemeen dwarsdeur Suidelike Afrika gebruik en is afgelei van die Portugese *curral*, 'n veekamp of hok. Die ekwivalente Spaanse uitdrukkings is *corral*, 'n kamp of binnehof. Die woord is oorgeneem deur vroeë Hollandse setlaars en verskyn so lank gelede as in 1705 in die geskrifte van Peter Kolben, alhoewel die woord waarskynlik selfs vroeër in gebruik geneem is.

Die woord het ook vanaf Afrikaans na Engels oorgespoel. Sien lys van Afrikaanse woorde in Engels opgeneem.

## Verwysings 
## Sien ook 
* Voerkraal